Hei, denne artikkelen er over ett år gammel og kan inneholde utdatert informasjon

HEMNE/OSLO (Dagbladet): Kommunelegen i Hemne kommune i Sør-Trøndelag har andre svar enn de aller fleste av hans kollegaer.

• Har du vondt i ryggen, kan forklaringen være at du ble knivdrept i et tidligere liv.

• Har du angst kan det skyldes at du voldtatt i middelalderen.

Fredag kunne Adresseavisen fortelle om legen Hans Holger Ahlsdorff, som tilbyr pasientene sine hypnose og en reise tilbake til tidligere tider.

- Vi leger kommer til en grense med vestlig medisin. Da er det fantastisk når vi kan tilby pasientene noe mer, sier han til Dagbladet.

Ridder Pasientene kommer til ham med lidelser de ikke klarer å bli blir kvitt.

- Pasientene kommer til meg, er skeptiske, men så opplever de å finne seg igjen i det gamle Egypt eller i steinalderen eller kanskje i et annet land. Jeg hadde en pasient som kom med smerter i armen.

Ahlsdorff sier han hypnotiserte henne tilbake til et liv som soldat under andre verdenskrig.

- Der mistet hun armen. Etter hypnosen var smertene borte, hevder han.

Han leter etter traumer fra tidligere liv som kan være årsak til plager pasientene nå sliter med. Han hevder hendelser fra tidligere liv påvirker psyken på samme måte som traumer i barndommen.

- Svarene ligger i underbevisstheten. Under hypnose fører jeg pasientene tilbake gjennom en tidskorridor, hevder han.

Ifølge legen spiller det ingen rolle om man tror på tidligere liv eller ei.

- Det høres så dramatisk ut med forklaringer fra tidligere liv, men hovedpoenget er jo at det virker, sier han.

Kommunelegen sier han ble overbevist om hypnosens kraft da han selv slet med vond mage og ble hypnotisert.

- Under hypnose ble jeg ført tilbake til en opplevelse jeg må ha hatt i middelalderen, hevder han.

Han forteller at han var en ridder som kjempet på en brennende bru. Han ble reddet og feiret seieren på en restaurant med sin redningskvinne. Der drakk han mye vann. Dette tolket han som at vann var løsningen på mageproblemene.

-Jeg begynte å drikke mye vann og smertene i magen forsvant - ufattelig, ikke sant, sier legen.

Vrøvl Lederen i Norsk forening for allmennmedisin mener Ahlsdorff farer med vrøvl.

- Å begynne å snakke om tidligere liv har ingen ting med medisin eller vitenskap å gjøre, sier Gisle Roksund.

Han mener Ahlsdorff blander religion inn i praksisen.

- Bruker du hypnose til å gå tilbake til tidligere liv krysser du en grense til religion, sier han. Nå ber han fylkeslegen gripe inn.

- Fylkeslegen bør se på dette. Han må aktivt skille mellom sin legepraksis og dette. Han må ikke kalle dette legevitenskap. Det må være vanskelig å skille dette i det daglige for denne legen.

Dagbladet oppnådde ikke kontakt med fylkeslegen i Sør-Trøndelag i går. Ahlsdorff bekymrer seg ikke.

- Jeg har ikke hørt noe fra fylkeslegen og han vet at jeg vanligvis driver med dette utenom arbeidstida, sier han.